ZEN ประเดิมเปิดร้านอาหารแบรนด์ใหม่ “FOO Flavor” 2 สาขา ขยายฐานลูกค้าเพิ่ม
ZEN ประเดิมเปิดร้านอาหารแบรนด์ใหม่ "FOO Flavor" 2 สาขา ขยายฐานลูกค้าเพิ่ม
ZEN ประเดิมเปิดร้านอาหารแบรนด์ใหม่ "FOO Flavor" 2 สาขา ขยายฐานลูกค้าเพิ่ม
12 ธ.ค. 2562

นายบุญยง ตันสกุล ประธานเจ้าหน้าที่บริหาร บริษัท เซ็น คอร์ปอเรชั่น กรุ๊ป จำกัด (มหาชน) หรือ ZEN เปิดเผยว่า ZEN Group ได้เปิดตัวร้านอาหารแบรนด์ใหม่ภายใต้ชื่อ “FOO Flavor” เพื่อเสริมศักยภาพการขยายธุรกิจร้านอาหารและขยายฐานลูกค้ากลุ่มใหม่ๆ ให้ครอบคลุมมากยิ่งขึ้น โดยมั่นใจว่าจะสามารถสร้างประสบการณ์ใหม่ที่แปลกและแตกต่างจากร้านอาหารทั่วไปที่มีอยู่ในปัจจุบัน ตลอดจนเป็นทางเลือกใหม่เพื่อตอบสนองไลฟ์สไตล์ผู้บริโภคที่ชื่นชอบการรับประทานอาหารนอกบ้าน
ทั้งนี้ FOO Flavor นับเป็นร้านอาหารแบรนด์ที่ 13 ของ ZEN Group ที่เกิดขึ้นจากการนำประสบการณ์ในการให้บริการร้านอาหารแบรนด์ On the Table, Tokyo Cafe ของกลุ่มบริษัท มาเป็นระยะเวลานานกว่า 10 ปี มาต่อยอดพัฒนาร้านอาหาร FOO Flavor ที่นำเสนอเมนูอาหารแนว ‘เอเชี่ยนเซอร์ไพรส์’ ที่จะสร้างความแปลกใหม่และแตกต่างแก่ผู้บริโภคในการลิ้มรสชาติอาหารเอเชี่ยนเมนูต่างๆ ตลอดจนบรรยากาศและสไตล์การตกแต่งร้านที่นำศิลปะสไตล์เอเชียมาสร้างสีสันและความโดดเด่น
สำหรับจุดเด่นของร้านอาหาร FOO Flavor อยู่ที่เมนูอาหารที่มีความหลากหลาย ซึ่งจะสร้างประสบการณ์ใหม่แก่ผู้รับประทาน โดยได้นำอาหารและวัตถุดิบนานาชนิดที่ผู้บริโภคมีความคุ้นเคย มาสร้างสรรค์พัฒนาและนำเสนอในรูปแบบใหม่ที่ไม่เหมือนเดิม จนกลายเป็นเมนูอาหารที่มีความแปลกและแตกต่าง แต่ยังคงแฝงด้วยเอกลักษณ์ของวัตถุดิบที่คุ้นเคย โดยมีเมนูที่หลากหลายไว้ให้บริการในราคาเริ่มต้นเพียง 65-300 บาท อาทิ แซลมอนย่างพล่าส้มโอ ที่กรอบนอกนุ่มใน, ข้าวผัดเกาหลีพอร์คช็อปคั่วพริกเกลือ รสชาติจัดจ้าน, หมูโชยุไข่พะโล้ ที่ตุ๋นจนนุ่ม, ฟูเฟเวอร์ ซันไลซ์ เปรี้ยวเสาวรส หวานกระเจี๊ยบโซดา ฯลฯ เพื่อตอบสนองผู้บริโภคหลากหลายทั้งกลุ่มคนรุ่นใหม่ วัยทำงานและกลุ่มครอบครัว
โดยปัจจุบันได้เปิดให้บริการ FOO Flavor สาขาแรกแล้ว ที่ชั้น 4 ศูนย์การค้าเซ็นทรัล ลาดพร้าว ซึ่งเป็นแหล่งช็อปปิ้งและย่านศูนย์กลางการพักอาศัยของพื้นที่ตอนเหนือของกรุงเทพฯ และภายในเดือนธันวาคมนี้จะเปิดให้บริการสาขาที่ 2 บริเวณชั้น 7 ศูนย์การค้า เอ็มควอเทียร์ พร้อมจัดโปรโมชั่นพิเศษฉลองเปิดร้านใหม่ทั้ง 2 สาขา
“มั่นใจว่า FOO Flavor จะเป็นร้านอาหารแบรนด์ใหม่ของ ZEN Group ที่ได้รับการตอบรับที่ดีจากผู้บริโภคและสามารถช่วยเพิ่มยอดขายแก่บริษัทฯ โดยเรามีแผนขยายสาขาเพิ่มขึ้นอย่างต่อเนื่องในปีหน้าเพื่อขยายฐานลูกค้าของ ZEN Group มากยิ่งขึ้น”นายบุญยง กล่าว